Hilde oli mukana Norjan maajoukkueessa Sapporon maailmanmestaruuskisoissa 2007 voittaen joukkuekilpailussa hopeaa sekä sijoittuen henkilökohtaisessa suurmäessä 12:nneksi ja normaalimäessä 21:nneksi. Toisen arvokisamitalinsa hän saavutti Oberstdorfin lentomäen MM-kilpailuissa 2008 Norjan sijoittuessa joukkuekilpailussa pronssille. Henkilökohtaisessa kilpailussa Hilde oli yhdestoista. Liberecin MM-kilpailuissa 2009 Hilde oli jälleen mukana Norjan hopeaa saavuttaneessa joukkueessa. Vancouverin olympialaisissa 2010 hän oli suurmäessä yhdestoista, normaalimäessä kahdestoista ja joukkuekilpailussa pronssilla. Oslon MM-kilpailuissa 2011 Hilde oli normaalimäessä viides, suurmäessä kymmenes ja Norjan joukkueen mukana sekä normaalimäen että suurmäen joukkuekilpailussa hopealla. Val di Fiemmen MM-kilpailuissa 2013 hän oli normaalimäessä kymmenes ja suurmäessä 14:s.